CELEX: 62009TN0210
Language: et
Date: 2009-05-26 00:00:00
Title: Kohtuasi T-210/09: 26. mail 2009 esitatud hagi — Formenti Seleco versus komisjon

18.7.2009   
            
            
               ET
            
            
               Euroopa Liidu Teataja
            
            
               C 167/22
            
         26. mail 2009 esitatud hagi — Formenti Seleco versus komisjon
   (Kohtuasi T-210/09)
   2009/C 167/44
   Kohtumenetluse keel: itaalia
   
      Pooled
   
   
      Hageja: Formenti Seleco SpA (Pordenone, Itaalia) (esindajad: advokaadid A. Malatesta, G. Terracciano, S. Malatesta)
   
      Kostja: Euroopa Ühenduste Komisjon
   
      Hageja nõuded
   
   
               —
            
            
               Tunnistada käesolev hagi vastuvõetavaks;
            
         
               —
            
            
               mõista Euroopa Ühenduste Komisjonilt Formenti Seleco SpA (likvideerimisel pankrotimenetluses) kasuks välja kahjuhüvitis kogusummas 1 562 008 915,03 eurot koos seadusjärgsete intressidega, mida arvestatakse alates maksejõuetuks tunnistamise päevast, või teise võimalusena muu summa, mida kohus õiglaseks peab;
            
         
               —
            
            
               mõista kohtukulud välja Euroopa Ühenduste Komisjonilt.
            
         
      Väited ja peamised argumendid
   
   Hagejaks olev ettevõtja, kes on üks Itaalia peamisi värvitelerite tootjaid, tunnistati maksujõuetuks ning tema suhtes algatati pankrotimenetlus sel alusel, et Euroopa turule imporditi suurel hulgal Türgi ettevõtjate toodetud värvitelereid, mis müüdi dumpinguhinnaga.
   See asjaolu, mis leidis aset ühenduse territooriumil, oli otseselt põhjustatud sellest, et Türgi Vabariik rikkus 1963. aasta EÜ assotsiatsioonilepingut ja selle hilisemaid täiendavaid sätteid, kuivõrd Türgi valitsus kehtestas õigusnormid, et hoida kõrvale ühendusega sõlmitud assotsiatsioonilepingust tulenevatest kohustustest eelkõige osas, mis puudutab ühenduse territooriumile imporditud värvitelerite Türgi päritolu kindlaksmääramist; komisjon on seesugusest kõrvalehoidumisest juba 1993. aastast alates teadlik.
   Formenti Seleco SpA hinnangul vastutab komisjon järgmistel põhjustel, mis toob ühtlasi kaasa lepinguvälise vastutuse ja seega kahju hüvitamise kohustuse:
   
               1)
            
            
               komisjon on rikkunud assotsiatsioonilepingust ja selle lisaprotokollist tulenevaid kohustusi, kuivõrd Euroopa Ühenduse ja Türgi vahelise tolliliidu loomise üleminekuperioodil ehk kuni 1994. aastani ning a fortiori lõpliku tolliliidu perioodil oli komisjon teadlik, et Türgi Vabariik ei ole lepingust kinni pidanud, ega taganud asjaomaste tollieeskirjade nõuetekohast rakendamist;
            
         
               2)
            
            
               komisjon on rikkunud EÜ asutamislepingu artiklit 211 ja hea halduse põhimõtet seetõttu, et kuivõrd assotsiatsioonileping ja selle lisaprotokoll on osa ühenduse õigusest, on komisjon kohustatud kontrollima ka nimetatud aktide sätetest kinnipidamist ning tagama hea halduse;
            
         
               3)
            
            
               komisjon on rikkunud õiguspärase ootuse põhimõtet sellega, et eespool märgitud tegevusega on ta rikkunud kõigi ühenduse ettevõtjate, eriti hageja ootust Türgiga loodud tolliliidu tõrgeteta toimimiseks, mille tagamiseks oleks ta pidanud teostama kontrolle, mille komisjon jättis tegemata;
            
         
               4)
            
            
               komisjon on rikkunud ja/või vääralt kohaldanud dumpinguvastaseid eeskirju, kuna vaatamata sellele, et komisjon oli 1993. aastast alates Türgi eksportijate rasketest rikkumistest teadlik, ei võtnud ta nende suhtes mingeid kaitsemeetmeid ning tegutses halduse puhul tavaliselt nõutavat hoolsust ja ettevaatlikkust järgimata.